สสว. ร่วมกับสถาบันอาหาร ยกระดับเอสเอ็มอีมะพร้าวและกล้วย  แจ้งเกิด 17 ผลิตภัณฑ์ใหม่จาก  17  เครือข่าย
สสว. ร่วมกับ สถาบันอาหาร ยกระดับเอสเอ็มอีมะพร้าวและกล้วย  แจ้งเกิด 17 ผลิตภัณฑ์ใหม่จาก  17  เครือข่าย  ภายใต้โครงการสนับสนุนเครือข่ายเอสเอ็มอีปี 2561  คาดสร้างยอดขายรวมกันได้ไม่น้อยกว่า 120 ล้านบาทภายใน 1 ปี  สนับสนุนขยายช่องทางตลาดต่างประเทศเป้าหมาย พร้อมพาบุกตลาดจีนในงาน FHW 2018

นางนิตยา  พิระภัทรุ่งสุริยา รองผู้อำนวยการสถาบันอาหาร กระทรวงอุตสาหกรรม เปิดเผยความคืบหน้าการดำเนินงานตามที่ได้รับมอบหมายจากสำนักงานส่งเสริมวิสาหกิจขนาดกลางและขนาดย่อม หรือ สสว. ภายใต้โครงการสนับสนุนเครือข่าย SME ปี 2561  ในกลุ่มอุตสาหกรรมมะพร้าวและกล้วย ว่า จากการที่สมาชิกกลุ่มเครือข่ายมะพร้าวและกล้วย รวม 17 เครือข่ายได้นำเทคโนโลยี  นวัตกรรมและงานวิจัยที่เกี่ยวข้องมาปรับปรุงกระบวนการแปรรูปมะพร้าวและกล้วย เพื่อยกระดับให้เป็นผลิตภัณฑ์ที่มีคุณภาพตามมาตรฐานเพื่อการส่งออก มีการออกแบบและสร้างสรรค์ผลิตภัณฑ์ และบรรจุภัณฑ์ให้มีมูลค่าเพิ่มนั้น ได้ผลเป็นที่น่าพอใจ เกิดผลิตภัณฑ์ใหม่ 17 ผลิตภัณฑ์ สามารถผลิตและจำหน่ายได้จริง โดยคาดว่าจะสามารถสร้างยอดขายภายใน 1 ปีรวมกันได้ไม่น้อยกว่า 120 ล้านบาท จากเครือข่ายมะพร้าวราว 85 ล้านบาท และเครือข่ายกล้วยราว 35 ล้านบาท

ทั้งนี้ ล่าสุดยังมีแผนเตรียมนำผลิตภัณฑ์ของ 17 เครือข่ายส่งเสริมการขยายช่องทางตลาดต่างประเทศที่มีศักยภาพ ภายในงานแสดงสินค้าและเจรจาธุรกิจในงาน FHW 2018 หรือ Food Hospitality World ซึ่งเป็นงานแสดงสินค้าอาหารและเครื่องดื่มระดับนานาชาติ ระหว่างวันที่ 7 – 9 ก.ย. 61  ณ China Import and Export Fair Pazhou Complex เมืองกวางโจว ประเทศจีนด้วย